ОТДЫХ LEISURE 2020 - altaicholmon\nСыгын айдыҥ 8-10 кӱндеринде тергеебистиҥ кичӱ ле орто аргачылыгыныҥ субъекттери Москва калада «Сколково» деген Инновационный Тӧс јерде «Отдых-2020» деген Албатылар ортодо российский туристический форум-кӧрӱде турушкан. Олор анда туружары јанынаҥ јакшынак арганы «Алтай Республиканыҥ туризмниҥ ле аргачылыктыҥ ӧзӱми аайынча тӧс јери» тӧзӧгӧн.\nКӧрӱ баштапкы катап 1995 јылда «Евроэкспо» деген таҥынаҥ фирманыҥ баштаҥкайыла ӧткӱрилген ле оноҥ бери ӧйдиҥ туркунына туристический рынокло кожо оныҥ ончо уур-кӱчтерин ӧдӱп чыккан. Кӧрӱ ӱзӱк јоктоҥ 25-чи катап ӧткӧни оныҥ керектӱзин керелейт. Башка-башка јылдарда ӧскӧ ороондордыҥ туризм аайынча эл офистери, эҥ јаан туристический операторлор, авиатартаачылар ла аэропорттор, улус јаттыргызар јерлер, санаторно-курортный тӧзӧлмӧлӧр оныҥ тӧс туружаачылары болгон.\nБыјылгы форумда Россияныҥ 32 тергеезинеҥ, ӧскӧ 5 ороонноҥ улус туруштылар. 2020 јылда бу јаан керек-јаракта Алтай Республика, Алтай край ла Дагестан Республика баштапкы катап турушкан.\nАлтай Республиканыҥ туристический јеткилдеш аайынча аргаларын кӧргӱзер амадула кӧрӱ площадка јазалган. Республиканыҥ аргачылары бу кӧрӱ-форумда турушканыныҥ тӧс шылтагы ол «Албатылар ортодо кооперация ла экспорт» деген эл ӱлекердиҥ «Јеткилдештиҥ экспорты» деген тергеелик бӧлӱгин бӱдӱреринде туристический јеткилдештиҥ экпортыныҥ сурактары.\nКӧрӱде тергеебистеҥ «Алтай Вилладж», «Алтай Актив Тур», «Гостиница Артыбаш», «Канские зори» ООО-лор, «Клевер» отель, таҥынаҥ аргачы К. К. Желтковская, туристический јеткилдеш керегинде реклама ла таныштыру эдип туруштылар. Таҥынаҥ аргачы А. Якоякова, «Ревитал», «Алтай-Пант экопродукт», «Мануфактуры КорбутЪ» ООО-лор туристический бӧлӱкле колбулу продукциязын кӧргӱсти.\nАлтай Республиканыҥ стенди тергеениҥ государстволык темдектериле, Россияныҥ экспортный тӧс јериниҥ ле экспортты јӧмӧӧр тӧс јердиҥ логотиптериле, ар-бӱткенниҥ јараш јерлериниҥ фотојуруктарыла, алтай кулјаларла, тындулардыҥ сӱрлериле јарандырылган. Стендтиҥ дисплейинде Туулу Алтайдыҥ ар-бӱткени ле туристтерге јилбилӱ јерлери керегинде видеороликтер кӧргӱзилген.\nСессиялар, тегерик столдор, шӱӱжӱ-куучындар, практикалык кейстер ле таныштырулар — деловой деген программаныҥ башка-башка бӱдӱмдери ажыра ОТДЫХ Leisure кӧрӱ-форумныҥ туружаачылары ла айылчылары кӧп сурактарына каруулар алды.